आंधियों का दौर चलने के कारण सड़कों पर रेत के टीले बन गए हैं। जिसके कारण आमजन की परेशानी बढ़ गई है। वहीं इन सब परेशानियों से दूर सार्वजनिक निर्माण विभाग के अधिकारी मात्र खानापूर्ति कर रहे हैं। आंधियों से सड़कों पर जमा रेत की परेशानी से अवगत करवाने पर विभाग का जेईएन फलसूंड तो पहुंचा, लेकिन फलसूंड चौराहा पर घूमकर उन्होंने कार्य की इतिश्री कर दी। न तो सड़कों का मौका मुआयना किया और न ही इन सड़कों पर जमा रेत को हटाने के संबंध में कोई कार्रवाई की। इसके कारण विभागीय अधिकारियों के इस रवैये को लेकर आमजन में विभागीय अधिकारियों के खिलाफ काफी रोष व्याप्त है।